b'\n_START_ARTICLE_\nFinse\n_START_PARAGRAPH_\nFinse je zaselek in podro\xc4\x8dje v ob\xc4\x8dini Ulvik v norve\xc5\xa1ki administrativni regiji Hordaland. Nahaja se ob \xc5\xbeelezni\xc5\xa1ki prometnici Bergensbanen in ima s svojimi 1222 mnm najvi\xc5\xa1je le\xc5\xbee\xc4\x8do \xc5\xbeelezni\xc5\xa1ko postajo v norve\xc5\xa1kem \xc5\xbeelezni\xc5\xa1kem sistemu. Ker ni cestnih povezav, je vlak edino transportno sredstvo, s katerim lahko obi\xc5\xa1\xc4\x8demo kraj. V \xc4\x8dasu poletja lahko do kraja pe\xc5\xa1a\xc4\x8dimo ali kolesarimo. V bli\xc5\xbeini \xc5\xbeelezni\xc5\xa1ke postaje sta\xc2\xa0\xc2\xbbRallar museum\xc2\xab, \xc5\xbeelezni\xc4\x8darski muzej, ki razstavlja sne\xc5\xbene pluge in dvodimenzionalne na\xc4\x8drte proge Oslo-Bergen, ob kateri kraj le\xc5\xbei, in rudarski muzej._NEWLINE_Pozimi Finse za\xc5\xbeivi kot priljubljeno \xc5\xa1portno sredi\xc5\xa1\xc4\x8de (tek na smu\xc4\x8deh, drsanje na jezeru), v toplej\xc5\xa1ih mesecih pa ponuja mo\xc5\xbenost kolesarjenja in trekinga. Zahodno od kraja je ledenik Hardangerj\xc3\xb8kulen, vzporedno z \xc5\xbeelezni\xc5\xa1ko progo pa se vrstijo jezerca in potoki. Skromna vegetacija se omejuje le na mahove, li\xc5\xa1aje in trave s posameznimi vrstami visokogorskih ro\xc5\xbe. _NEWLINE_Marca leta 1979 so v Finseju snemali odlomke filma Vojna zvezd, Epizoda V: Imperij vra\xc4\x8da udarec Georgea Lucasa, ker je re\xc5\xbeiserju pokrajina ustrezala za prikaz ledenega obli\xc4\x8dja planeta \xc2\xbbHoth\xc2\xab.'